Diari Oficial de la Generalitat Valenciana


Sumari del DOGV 4234, del 23-04-2002 (2002/3900)

ORDRE d'11 d' abril de 2002, de la Conselleria de Benestar Social, per la qual es convoquen beques per a la realització de treballs d'investigació i per a la formació complementària i especialització en matèria de drogodependències i altres addiccions, per a l'any 2002.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4234

Data del DOGV
:   23-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/3900


Data del document
:   11-04-2002

Organisme emissor
:   Conselleria de Benestar Social

Tipus de document
:   Ordre

Descriptors 

:   * toxicomania
    * ajuda pública
    * assignació per estudis
    * suport econòmic

ORDRE d'11 d' abril de 2002, de la Conselleria de Benestar Social, per la qual es convoquen beques per a la realització de treballs d'investigació i per a la formació complementària i especialització en matèria de drogodependències i altres addiccions, per a l'any 2002. [2002/X3900]
  
Entre els objectius de la Conselleria de Benestar Social destaca, de forma prioritària, la formació i la investigació en tot el que fa referència a les drogodependències i altres trastorns addictius, tot impulsant, per a això, les actuacions encaminades a fomentar i afavorir entre els professionals implicats, la formació i la constitució de grups d'investigació sobre el fenomen de les addiccions.
  
Així mateix, en el marc de la política dirigida a la millora i l'especialització dels joves llicenciats en tot el que es refereix al fenomen de les drogodependències, es convoca la concessió de beques perquè aquests puguen accedir a la realització de pràctiques professionals, amb l'objectiu de reforçar l'eficàcia i l'eficiència personal i institucional en l'àmbit de la prevenció i el tractament de les drogodependències.
  
Per tot això, es convoquen les beques que s'indiquen a continuació, que es regiran per les normes específiques contingudes en els corresponents annexos d'aquesta ordre i, en allò que els siga d'aplicació, s'ajustaran al que disposa:
  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,
  
- El text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
- La Llei 10/2001, de 27 de desembre, de la Generalitat Valenciana, de Pressupostos per a l'exercici de 2002, i
  
- El Decret 108/1992, de 6 de juliol, del Govern Valencià, pel qual es regula la concessió de beques.
  
En virtut d'això, i fent ús de les facultats que em confereix l'art. 35,e) de la Llei 5/1983, de 30 de desembre, de Govern Valencià, l'article 47.11 del text refós de la Llei d'Hisenda Pública de la Generalitat Valenciana, i el Decret 138 /2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat pel Decret 212/2001 de 18 de desembre
  
ORDENE
  
Article 1. Objecte i classes de beques
  
Aquesta ordre té com a objecte convocar concurs públic per a la concessió de les ajudes i beques, que a continuació s'indiquen, en matèria de drogodependències i altres addiccions, i aprovar les bases per què es regiran, que s'incorporen com a annexos a aquesta ordre:
  
1.1 Programa de beques per a la realització de treballs d'investigació (annex I).
  
1.2 Programa de formació complementària i especialització professional (annex II).
  
Article 2. Finançament
  
Les ajudes i beques que regula aquesta ordre es finançaran a càrrec del programa pressupostari 313.20 «Drogodependències i altres addiccions», línia de subvenció T4907000 per un import total màxim de vuitanta-tres mil nou-cents vuitanta-nou euros amb vuitanta-vuit cèntims (83.989,88 euros), dels quals es destinaran com a màxim la quantitat de setanta-cinc mil cinc-cents dènou euros amb vuitanta-vuit cèntims (75.519,88 euros) al finançament de les beques regulades en l'annex I i vuit mil quatre-cents setanta euros (8.470.euros) al finançament de la beca regulada en l'annex II.
  
No obstant això si, com a conseqüència de la data d'inici de la beca referida en l'annex II o per qualsevol altra circumstància, no s'utilitzara la totalitat del crèdit màxim establit per a aquesta, la diferència resultant podrà destinar-se, mitjançant proposta motivada de la Comissió d'avaluació, al finançament de les beques regulades en l'annex I.
  
DISPOSICIONS FINALS
  
Primera
  
Es delega en el director general de Drogodependències la facultat per a concedir les beques i se l'autoritza perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.
  
Segona
  
La Conselleria de Benestar Social es reserva el dret, tot respectant l'autoria, de difondre i publicar els treballs dels projectes d'investigació que resulten seleccionats, durant el temps màxim de dos anys comptadors des de la data d'aprovació de les memòries finals per part de la comissió de seguiment, sense abonar drets d'autoria addicionals.
  
Si durant aquest període de temps els autors volen publicar el treball, ho sol·licitaran a la Direcció General de Drogodependències que se l'haurà d'autoritzar per escrit. La reserva dels drets de publicació no implica compromís d'edició per a la Conselleria de Benestar Social.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 d' abril de 2002
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria de beques d'investigació en matèria de drogodependències i altres addiccions.
  
Primera. Finalitat de la convocatòria
  
1.1 L'objectiu general d'aquesta convocatòria és contribuir a dinamitzar la producció d'investigacions, en l'àmbit de l'atenció i de la prevenció de les drogodependències i altres addiccions, desenvolupades per investigadors de la Comunitat Valenciana, durant l'exercici anual de 2002.
  
1.2 Les ajudes concedides tindran la finalitat de sufragar les despeses de funcionament que genere el desenvolupament del projecte d'investigació. En cap cas, les subvencions que regula aquesta ordre podran ser destinades a finançar inversions, ni adquisicions de material inventariable i/o equipament.
  
Segona. Destinataris i forma de participació
  
2.1 Podran participar en aquesta convocatòria, les persones físiques i jurídiques que s'indiquen a continuació:
  
2.1.1 Persones físiques
  
a) El personal de plantilla de les institucions sanitàries, universitats, centres d'investigació i/o altres entitats públiques o privades, que no tinguen finalitat lucrativa, radicades, en tots els casos, a la Comunitat Valenciana.
  
b) El personal de plantilla de la xarxa de centres d'atenció i de prevenció de les drogodependències de la Comunitat Valenciana, que hauran d'estar prèviament acreditats per al seu funcionament, d'acord amb la normativa vigent en aquesta matèria.
  
c) El personal docent dels centres educatius no universitaris, públics i/o privats concertats, de la Comunitat Valenciana, que impartisquen tots els nivells d'ensenyament
  
2.1.2 Persones jurídiques
  
a) Les universitats radicades a la Comunitat Valenciana
  
b) Les entitats sense finalitat de lucre que siguen titulars de recursos, serveis i/o gestionen programes i activitats en matèria de prevenció, d'atenció, de rehabilitació i/o de reinserció social de drogodependents i altres tipus d'addiccions, radicades, en tots els casos, a la Comunitat Valenciana.
  
- En aquests supòsits les entitats realitzaran el projecte d'investigació utilitzant els seus mitjans personals i materials.
  
2.2 El personal assenyalat en el punt 2.1.1 anterior podrà participar individualment o com a grup de treball.
  
Tercera. Sol·licituds i documentació
  
3.1 Sol·licituds.
  
Les persones físiques o jurídiques que desitgen prendre part en la convocatòria formularan les sol·licituds dirigides al director general de Drogodependències, segons el model que figura en els annexos III, IV i V, segons es formule a títol individual, en grup de treball o per persona jurídica.
  
3.2 Documentació
  
La sol·licitud s'acompanyarà sempre dels documents següents:
  
3.2.1 Memòria del projecte d'investigació, amb el següent contingut mínim:
  
a) Dades d'identificació del projecte.
  
b) Relació, si és procedent, de l'equip investigador, amb indicació de l'investigador principal, dedicació horària al projecte i conformitat de l'interessat acreditada amb la seua firma. S'aportarà fotocòpia del DNI o passaport de tots els membres de l'equip.
  
c) Objectius: generals i específics
  
d) Pla de treball: activitats i calendari de realització.
  
e) Pressupost. fonts de finançament del projecte.
  
3.2.2 Currículum de cadascun dels investigadors que participen en el projecte, amb el següent contingut mínim:
  
a) Dades de filiació.
  
b) Formació acadèmica.
  
c) Activitat professional.
  
d) Activitat docent.
  
e) Publicacions.
  
f) Participacions en actes científics.
  
g) Altres investigacions realitzades.
  
h) Altres dades interés.
  
3.2.3 Certificat, nomenament o nòmina de l'any 2002 que acredite que tots els participants en el projecte compleixen els requisits establits en la base segona.
  
3.2.4 En el cas de participar com a grup de treball, acta de constitució segons el model de l'annex VI.
  
3.2.5 Certificat, si és procedent, del responsable de la institució on es desenvolupe el projecte en què conste la conformitat per a la realització d'aquest.
  
3.2.6 En el cas que l'ajuda siga sol·licitada per una institució sense ànim de lucre, s'haurà d'aportar el certificat acreditatiu de l'acord adoptat per l'òrgan competent, autoritzant la sol·licitud de l'ajuda així com una còpia autenticada o fotocòpia acarada dels estatuts en què haurà de constar explícitament l'àmbit de la Institució , així com la inexistència d'ànim de lucre en les finalitats d'aquesta.
  
3.3 Termini i lloc de presentació
  
3.3.1 Les sol·licituds acompanyades de la documentació relacionada en les bases d'aquesta convocatòria, hauran de presentar-se en el Registre de la Conselleria de Benestar Social (Direcció General de Drogodependències), siti el Passeig de l'Albereda núm. 16, 46841 València, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3.2 El termini de presentació de sol·licituds és de 15 dies hàbils, comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
3.3.3 Si la documentació aportada fora incompleta o no reunira els requisits exigits en aquestes bases, el sol·licitant serà requerit per la direcció general de Drogodependències perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol·licitud de subvenció sense més tràmit.
  
Quarta. Procés de Selecció
  
4.1 Comissió de selecció:
  
La selecció dels projectes i la proposta de concessió d'ajudes serà realitzada per una comissió formada per:
  
President: el director general de Drogodependències o persona que delegue.
  
Vicepresidenta: la secretària tècnica de drogodependències de la Direcció General de Drogodependències.
  
Vocals: el cap del Servei de Gestió de la Direcció General de Drogodependències, un funcionari tècnic de la direcció general de Drogodependències, el cap de la Unitat d'Assistència i Sistemes d'Informació de la Direcció General de Drogodependències) i el cap de Secció de Reinserció de la Direcció General de Drogodependències
  
Secretari: un funcionari de la Direcció General de Drogodependències.
  
La comissió avaluadora podrà sol·licitar l'assessorament d'aquells tècnics o professionals que considere oportú per a completar la valoració dels projectes presentats, així mateix, podrà comprovar mitjançant entrevista aquells extrems adduïts pels sol·licitants, que considere d'interés.
  
El funcionament de la comissió s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.2 Criteris de selecció
  
Per a la concessió de les ajudes, a més de la quantia del pressupost global inclosa en els corresponents conceptes pressupostaris del programa 313.20, «Drogodependències i altres addiccions», dels Pressupostos de la Generalitat Valenciana per al 2002, que condiciona, sense possibilitat d'ampliació, les obligacions que es contraguen a càrrec d'aquest i, de la qualitat científica i rendibilitat social del projecte, els criteris que es tindran en compte seran els següents:
  
- Valoració de l'objecte de la investigació; el projecte ha de versar sobre temes relacionats amb l'atenció i la prevenció de les drogodependències i altres addiccions a la Comunitat Valenciana, i en particular, sobre els aspectes següents: tractaments biològics i psicoterapèutics, factors pronòstics, estudis d'evolució de tractaments, sistemes d'informació, estimació de costos de recursos i programes, valoració de l'efectivitat i l'eficàcia de programes de prevenció, disseny i gestió de programes de prevenció escolar i comunitària, estratègies preventives en l'àmbit laboral.
  
- Valoració del disseny del projecte: caràcter multicèntric, dissenys longitudinals, continuïtat, el nivell d'implicació d'altres institucions, adequació dels recursos financers previstos als objectius que es proposen, grau de viabilitat del projecte.
  
- Valoració de l'equip investigador: qualitat cientificotècnica de l'investigador principal i de la resta de l'equip, així com, l'avaluació de les activitats realitzades per l'equip investigador en l'exercici 2001 i anteriors.
  
- Valoració del finançament del projecte: tindran major puntuació els que posseïsquen major autofinançament i diversitat de finançament extern, públic i/o privat.
  
Cinquena. Resolució de la convocatòria
  
5.1 La comissió de selecció, a partir dels criteris exposats, elaborarà una relació provisional dels projectes seleccionats, indicant les quantitats proposades, i la relació provisional dels projectes no seleccionats, els quals seran notificats als interessats.
  
5.2 S'estableix un termini de deu dies hàbils, comptats a partir de la notificació de la relació provisional esmentada en el paràgraf anterior perquè:
  
- L'autor o autora, si el projecte és presentat per persona individual o persona jurídica, o el coordinador o la coordinadora si el projecte és en grup, trametran a la Direcció General de Drogodependències un escrit que facen constar que accepten la realització del projecte presentat en les condicions aprovades per la comissió de selecció.
  
- Els autors o autores, coordinadors o coordinadores dels projectes no seleccionats poden presentar les al·legacions que consideren oportunes.
  
5.3 Una vegada transcorregut el termini establit en el paràgraf anterior, comprovats els escrits d'acceptació, estudiades i si és procedent, ateses les al·legacions presentades, la Comissió de Selecció elevarà proposta definitiva a la Direcció General de Drogodependències, la qual resoldrà la convocatòria.
  
5.4 La resolució de la convocatòria es publicarà en el Diari Oficial de la Generalitat Valenciana.
  
5.5 El termini màxim per a resoldre i notificar la concessió definitiva dels projectes serà de 3 mesos, comptadors a partir de l'endemà de la finalització del termini per a presentar sol·licituds.
  
5.6 Excepcionalment, podrà acordar-se l'ampliació d'aquests terminis en els supòsits previstos en els articles 42.5 i 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per Llei 4/1999, de 13 de gener, de modificació de l'anterior.
  
5.7 En tots els casos, transcorregut el termini màxim sense haver-se notificat resolució expressa, es produiran els efectes regulats en l'article 44.1 del mateix text legal.
  
5.6 La Conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades en aquells supòsits en què no quede prou acreditada la idoneïtat o qualitat del projecte d'investigació, així com d'interpretar el contingut de les bases.
  
Sisena
  
Contra la resolució del director general de Drogodependències, expressa o presumpta, que posarà fi a la via administrativa, es podrà interposar d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, potestativament recurs de reposició, en el termini d'un mes a comptar des de l'endemà de la seua notificació o publicació, o bé pot interposar-se directament recurs contenciós administratiu, en el termini de dos mesos, davant el Tribunal Superior de Justícia de la Comunitat Valenciana, segons el que preveu la Llei 29/1998, de 13 de juliol, reguladora d'aquesta jurisdicció.
  
Setena
  
La Comissió de Selecció realitzarà, una vegada adjudicades les beques d'investigació, funcions de seguiment, en concret li correspondrà:
  
7.1 Establir les directrius i els procediments oportuns perquè els projectes es desenvolupen d'acord amb els objectius previstos, i els seus responsables tinguen l'assessorament que puguen necessitar.
  
7.2 Aprovar les memòries finals i elaborar l'informe final dels projectes
  
7.3 Proposar, si és procedent, la publicació d'algun dels projectes seleccionats o dels seus resums.
  
Vuitena. Pagament i justificació de les ajudes
  
8.1 L'ordenació del pagament de les ajudes que es regulen en aquesta ordre, es realitzarà, en els termes següents:
  
1) Fins a un 60% del total de la beca concedida es podrà lliurar, prèvia presentació per part del beneficiari de la documentació següent:
  
- Justificació econòmica de les despeses materials derivades de l'execució del projecte. A fi de facilitar el procediment administratiu d'aquesta justificació, s'haurà de presentar la documentació tenint a compte els aspectes següents:
  
a) Adjuntar els originals de les factures o rebuts emesos a nom de l'entitat o persona autora o coordinadora del projecte o d'algun dels membres que constituïsquen l'equip de treball, la composició dels quals haurà d'estar especificada en el projecte presentat. En qualsevol cas, haurà de figurar en els documents acreditatius de la despesa el títol del projecte.
  
b) Totes les factures hauran d'estar datades en el període comprés entre l'1 de gener i el 30 de novembre del 2002
  
2) L'últim 40% del total concedit, es lliurarà una vegada siga presentada per part del beneficiari la memòria final del projecte i,
  
- Es presenten justificants de la despesa per la totalitat de l'ajuda concedida, d'acord amb els criteris establits en el punt anterior, i
  
- Perquè procedisca, per part de la comissió de seguiment, a l'aprovació de la memòria i s'emeta l'informe final del projecte, en què es faça constar que aquest s'ha portat a terme de conformitat amb la forma establida i té la suficient garantia de qualitat.
  
8.2 Els lliuraments es realitzaran per transferència bancària a nom de la persona sol·licitant de l'ajuda si el projecte és individual o realitzat per una persona jurídica, i a nom del coordinador o coordinadora si ha sigut sol·licitat per un grup.
  
Les persones beneficiàries que no presenten la documentació justificativa abans de l'1 de desembre del 2002, perdran el dret a percebre l'ajuda concedida.
  
Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis) de la Llei d'Hisenda Pública de la Generalitat Valenciana, i seran causes de reintegrament de les quantitats percebudes les previstes en l'article 47.9 de l'esmentada llei.
  
Novena. Obligacions dels beneficiaris
  
9.1 Sense perjudici de les altres obligacions que exigeix la legislació vigent, l'acceptació de la realització dels projectes d'investigació i la percepció de les ajudes, implica els compromisos següents:
  
a) Realitzar el projecte d'investigació.
  
b) Presentar a la Direcció General Drogodependències dos exemplars de la memòria d'investigació, on s'inclourà, d'acord amb el que estableix la base novena, la corresponent justificació de les despeses.
  
c) Deixar constància expressa de projecte d'investigació finançat o cofinançat per la Generalitat Valenciana en qualsevol relació que es mantinga amb tercers.
  
d) Si és procedent, facilitar a la Direcció General de Drogodependències dos exemplars de la publicació dels projectes d'investigació, de comunicacions a congressos i/o reunions científiques, etc., que tinguen lloc com a conseqüència de l'ajuda d'investigació rebuda.
  
e) Formalitzar per escrit la cessió del seu projecte d'investigació, a fi de procedir per part de la Conselleria al que estipula la disposició final segona d'aquesta ordre.
  
f) Els beneficiaris de les beques, si és procedent, hauran d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'estableix en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
9.2 En tot cas, i d'acord amb el que estableix l'article 5 apartat j) del Decret 108/1992, del Govern Valencià, pel qual es regula la concessió de beques, s'estableix la incompatibilitat de la beca concedida amb altres que pogueren concedir-se per a aquesta o semblant activitat.
  
9.3 L'incompliment pels beneficiaris dels requisits establits en aquesta convocatòria, així com, de les altres obligacions que exigeix la legislació vigent, originarà la revocació de les quantitats concedides, amb tots els efectes i les responsabilitats que es deriven d'aquests incompliments.
  
ANNEX II
  
Bases de la convocatòria d'una beca de formació complementària i especialització professional sobre drogodependències i altres addiccions.
  
Primera. Objecte i finalitat
  
1.1 La beca té com a objecte la formació complementària i especialització de professionals en la investigació en drogodependències i altres addiccions, dins del programa d'investigacions propi de la Direcció General de Drogodependències.
  
1.2 Es convoca una beca destinada a titulats universitaris de medicina, psicologia, infermeria o treball social, que desenvoluparan les pràctiques en la Direcció General de Drogodependències de la Generalitat Valenciana, tot col·laborant en la realització d'estudis d'investigació en l'àrea d'epidemiologia i clínica.
  
Segona. Dotació, duració i pagament de beques
  
2.1 La beca en pràctiques està dotada amb 1.210 euros bruts mensuals, amb un import total màxim de vuit mil quatre-cents setanta euros (8.470 euros), que estarà subjecta a les retencions que corresponguen legalment. La Generalitat Valenciana contractarà una assegurança d'accidents i malaltia per al becari, pel temps de duració de la beca, si no tinguera cobertes aquestes contingències.
  
2.2 El període de duració de la beca comprendrà des de l'1 de juny de 2002 fins al 31 de desembre de 2002. No obstant això, es podrà prorrogar a l'exercici 2003, mitjançant resolució motivada, condicionada l'existència de consignació pressupostària, adequada i suficient, en l'exercici 2003. En qualsevol cas, la beca no tindrà una duració superior a 12 mesos, tot incloent-hi el període de pròrroga.
  
2.3 L'import de les beques es pagarà mensualment, amb la prèvia certificació de conformitat emesa pel director general de Drogodependències, de la bona marxa de l'activitat objecte de la beca.
  
Tercera. Titulació exigida, condicions generals i barem
  
3.1 Els aspirants que desitgen accedir a aquesta convocatòria de beques hauran d'estar en possessió del títol de llicenciat o diplomat universitari, de qualsevol de les disciplines previstes en l'article 1.2 d'aquest annex.
  
3.2 Els mèrits adduïts pels aspirants es valoraran de la manera següent:
  
a) Expedient acadèmic: fins un màxim de 2 punts.
  
b) Formació postuniversitària en drogodependències i altres trastorns addictius: fins un màxim de 2 punts.
  
c) Experiència professional en epidemiologia, investigació i clínica de les drogodependències i altres trastorns addictius: fins un màxim de 2 punts
  
d) Publicacions científiques i participació en congressos i seminaris com a ponent o mitjançant comunicació: fins un màxim de 2 punts.
  
e) Valencià: fins un màxim d'1 punt, d'acord amb els nivells de coneixement del valencià establits per la Junta Qualificadora de Coneixements de Valencià, segons l'escala següent:
  
- Nivell oral: 0,25 punts.
  
- Nivell elemental: 0,50 punts
  
- Nivell mitjà: 0,75 punts
  
- Nivel superior: 1 punt
  
f) Idiomes comunitaris: fins un màxim d'1 punt.
  
g) Altres mèrits: fins 1 punt.
  
3.3 Seran excloses les sol·licituds dels aspirants que tinguen una relació laboral remunerada. Els mèrits que s'adduïsquen hauran de ser acreditats, mitjançant acarament, en el moment de presentació de sol·licituds.
  
Quarta. Formalització de sol·licituds i termini
  
4.1 Les sol·licituds hauran de presentar-se, segons model annex VII, en el Registre de la Conselleria de Benestar Social (Direcció General de Drogodependències), siti al passeig de l'Albereda núm. 16, 46339 València, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot emplenant, juntament amb la fotocòpia compulsada del DNI, la documentació següent:
  
a) Currículum, en la forma establida en la base tercera de l'annex I.
  
b) Expedient acadèmic.
  
c) Declaració jurada que té no cap relació laboral i que està al corrent de les seues obligacions fiscals.
  
d) Qualsevol altres documents que acrediten la possessió del títol o mèrits, docents, investigadors o professionals que desitgen al·legar.
  
4.2 El termini de presentació de sol·licituds és de 15 dies hàbils, comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
Cinquena. Comissió Avaluadora, selecció, resolució i recursos
  
5.1 La beca de formació s'adjudicarà en la forma establida en la base cinquena de l'annex I, i a l'efecte de recursos, valdrà allò disposat en la base sisena de l'annex I.
  
5.2 La comissió avaluadora, prevista en la base quarta de l'annex I, tindrà en compte, en el moment de realitzar la proposta de concessió, el barem que s'estableix en la base tercera d'aquest annex. En la proposta de concessió de beques que emeta la Comissió s'establirà borsa de reserva, per al cas de produir-se alguna renúncia o abandonament.
  
Sisena. Drets, obligacions, tutories i incidències dels becaris
  
6.1 Les beques són incompatibles amb el gaudi de qualsevol beca per a la realització de les investigacions que foren desenvolupades en el seu gaudi, així com amb qualsevol altra activitat laboral regular. La infracció d'aquesta regla, en qualsevol moment del període de gaudi, deixarà sense efecte la beca. La condició de becari no genera cap relació laboral ni administrativa amb la Generalitat Valenciana.
  
6.2 La Direcció General de Drogodependències ordenarà les activitats que, dins del marc general d'investigació corresponent a la beca convocada, haurà de realitzar el becari o la becària.
  
6.3 Una vegada finalitzat el període de gaudi de la beca, i amb l'informe previ d'assistència, aprofitament i aptitut, el director general de Drogodependències estendrà el certificat corresponent.
  
6.4 El director general de Drogodependències resoldrà les incidències que es produïsquen durant el període de gaudi de la beca i podrà deixar sense efecte aquesta, amb l'audiència prèvia de l'interessat, en els casos següents:
  
a) Incompliment de les seues obligacions.
  
b) No realitzar l'activitat que va motivar la concessió.
  
c) Deixar de reunir els requisits en aquesta convocatòria.